पाएं अपने शहर की ताज़ा ख़बरें और फ्री ई-पेपरडाउनलोड करें
वैश्य कॉलेज रोड स्थित निर्माणाधीन एलपीजी शवदाह गृह का रविवार को कंस्ट्रक्शन कंपनी की ओर से प्रारंभिक ट्रायल लिया गया। दो दिन में इसके संचालन की उम्मीद है। इसके शुरू होने से जहां शवदाह में लगने वाली लकड़ियों की बचत होगी।
वहीं, इस स्वचालित सिस्टम पर शव जलने से उठ रहा बदबूदार धुंआ फिल्ट्रेशन यूनिट में हाई प्रेशर वाले पानी के छिड़काव के बीच से सौ फीट ऊंची चिमनी से निकाला जाएगा। इससे वायु प्रदूषण नहीं होगा। साथ ही उच्च तापमान की गर्मी भी पानी के मिलने से शांत रहेगी। इसमें 9 सिलेंडर के प्रेशर में 19 किलो गैस खर्च पर 500 से 750 डिग्री तापमान में एक शव का अंतिम संस्कार किया जाएगा। इस प्रक्रिया में 45 मिनट से 1 घंटे का समय लगेगा।
अभी तीन शिफ्ट में हो रहे अंतिम संस्कार
खास यह कि इस स्वचालित सिस्टम में शव दाह होते ही अलार्म बजेगा। अस्थियां सेकेंडरी चैंबर में इकट्ठी होंगी और चिता ठंडी होने का इंतजार किए बिना ही अगला शव अंत्येष्टि क्रिया के लिए ट्राॅली के जरिए प्राइमरी चैंबर में रखा जा सकता है। एक कर्मचारी ने बताया कि एक बार में नौ सिलेंडर ही इस्तेमाल होते हैं।
इमरजेंसी बैकअप के लिए बाकी नौ सिलेंडर लगाए जाते हैं। फिलहाल इस श्मशान घाट पर कोरोना संक्रमित शवों का अंतिम संस्कार किया जा रहा है। हर दिन भारी संख्या में शव पहुंच रहे हैं, जिनकी अंत्येष्टि तीन पालियों में करना पड़ता है। फिर भी दिक्कत आ रही है। ऊपर से लकड़ी जलने से प्रदूषण भी बढ़ा हुआ है।
इस संबंध में नगर निगम के एक्सईएन मंजीत दहिया ने बताया कि एलपीजी शवदाह गृह लगभग तैयार हो गया है। कंस्ट्रक्शन कंपनी की टीम को गैस सिलेंडर मुहैया कराए गए हैं। रविवार को प्रारंभिक ट्रायल भी लिया है। इसके बाद कोरोना महामारी के असर को देखते हुए इसके संचालन का दिन तय किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva hin_Deva zho_Hant eng_Latn